
Vabariigi Valitsuse määruse "Kaitseväe ja Kaitseliidu 
riiklikku järelevalvesse kaasamise tingimused ja kord" 
eelnõu esitamine kooskõlastamiseks 
 
 
Lugupeetud hr minister 
 
 
Kaitseministeerium esitas Kaitseliidule kooskõlastamiseks Vabariigi Valitsuse määruse "Kaitseväe ja Kaitseliidu riiklikku järelevalvesse kaasamise tingimused ja kord" eelnõu. Kaitseliit kooskõlastab eelnõu ja seletuskirja järgmiste märkustega.  
 
1. Eelnõu § 1 lõikes 3 hõlmatakse lühendterminiga „Kaitseliidu liige“ ka Kaitseliidus sõjaväelise auastmega rahuaja ametikohal olev tegevväelane. Selline terminikasutus ei vasta Kaitseliidu seaduse ega korrakaitseseaduse terminoloogiale. HÕNTE § 54 järgi peab määruse terminoloogia vastama volitava seaduse terminoloogiale. Kuigi tegemist on lühendiga, siis võib selline terminikasutus olla eksitav. Palun, kaaluda lühendtermini asendamist nt lühendterminiga „Kaitseliidu tegevväelane või liige“.  
 
2. Eelnõu § 4 lõigetes 3 ja 4 sätestatud korralduse täitmisest keeldumise regulatsiooni õiguslik alus on ebaselge. KorS § 824 lõike 2 punkt 2 volitab määrusega reguleerima alluvuse küsimusi, kuid eelnõuga kehtestatakse täiendavad iseseisvad alused korrakaitseorgani korralduse täitmisest keeldumiseks. Seletuskirja täiendatud põhjendus ei lahenda küsimust, kas selliste materiaalsete õiguste kehtestamine mahub volitusnormi piiridesse. Sätte tekstist ja seletuskirjast ei selgu üheselt, kas tegemist on konkreetse inimese, st kaitseväelane või Kaitseliidu liige, kes täidab ülesannet, subjektiivse õigusega või Kaitseliidu nimel tehtava teenistusalase otsustusega. Kaitseliit palub keeldumise aluseid ja sisu täpsustada.  
 
3. Eelnõu § 7 sätestab õpiväljundid, kuid ei määra, kuidas nende saavutamist hinnatakse ja dokumenteeritakse, kes pädevust tõendab, kui kaua väljaõpe kehtib ega kuidas arvestatakse varem omandatud samaväärset väljaõpet. Seetõttu ei ole selge, kuidas kontrollitakse KorS § 822 lõikes 1 sätestatud kaasamise eeltingimuse täitmist.  
 

4. Eelnõu § 8 järgi hüvitatakse ainult konkreetse kaasamise vajadusest tingitud väljaõppe ja kaasamise otsene mõistlik kulu. Riikliku järelevalve ülesannete kiireks täitmiseks peab Kaitseliidul aga olema nõuetekohase väljaõppega isikkoosseis olemas juba enne konkreetse kaasamisvajaduse tekkimist. Seletuskirjas ei ole hinnatud selle valmisoleku loomise ja säilitamise kulusid.  


Lugupidamisega 
 
(allkirjastatud digitaalselt) 
 
Ilmar Tamm 
Kindralmajor 
Kaitseliidu ülem 

